Document ID: 31999R2714

ΚΑΝΟΝΙΣΜΟΣ (ΕΚ) αριθ. 2714/1999 ΤΗΣ ΕΠΙΤΡΟΠΗΣ
της 20ής Δεκεμβρίου 1999
σχετικά με τη θέσπιση μεταβατικών διατάξεων για τη διαχείριση και τον έλεγχο των άμεσων πληρωμών στους τομείς των αροτραίων καλλιεργειών και του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), και ιδίως το άρθρο 12,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(2), και ιδίως το άρθρο 50,
τον κανονισμό (ΕΟΚ) αριθ. 3508/92 του Συμβουλίου, της 27ης Νοεμβρίου 1992, για τη θέσπιση ενός ολοκληρωμένου συστήματος διαχείρισης και ελέγχου σχετικά με ορισμένα καθεστώτα κοινοτικών ενισχύσεων(3), όπως τροποποιήθηκε τελευταία από τον κανονισμό (ΕΚ) αριθ. 1036/1999(4), και ιδίως το άρθρο 12 στοιχείο η),
Εκτιμώντας τα ακόλουθα:
(1) στο πλαίσιο του προγράμματος δράσης 2000, τα καθεστώτα των άμεσων πληρωμών στους τομείς των αροτραίων καλλιεργειών και του βοείου κρέατος έχουν αναθεωρηθεί και ορίζονται επί του παρόντος στους κανονισμούς (ΕΚ) αριθ. 1251/1999 και (ΕΚ) αριθ. 1254/1999·
(2) για τους λόγους σαφήνειας και νομικής ασφάλειας και για την εξασφάλιση της ορθής εφαρμογής των καθεστώτων αυτών πρέπει να διασαφηνιστούν οι διατάξεις που εφαρμόζονται σε θέματα διαχείρισης και ελέγχου· προς τον σκοπό αυτό, εν αναμονή της απόφασης του Συμβουλίου για τις τροποποιήσεις του κανονισμού (ΕΟΚ) αριθ. 3508/92 που προτάθηκαν από την Επιτροπή, κρίνεται σκόπιμο, για μια μεταβατική περίοδο, να εξασφαλισθεί ότι το ολοκληρωμένο σύστημα διαχείρισης και ελέγχου εφαρμόζεται στα εν λόγω καθεστώτα και ότι τα κράτη μέλη διαθέτουν την ευελιξία που προβλέπεται στο άρθρο 6 του κανονισμού αυτού·
(3) τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το ολοκληρωμένο σύστημα διαχείρισης και ελέγχου που καθορίστηκε από τον κανονισμό (ΕΟΚ) αριθ. 3508/92 εφαρμόζεται στις αιτήσεις ενίσχυσης που υποβάλλονται δυνάμει του κανονισμού (ΕΚ) αριθ. 1251/1999 και του κεφαλαίου 1 του τίτλου 1 του κανονισμού (ΕΚ) αριθ. 1254/1999.
Άρθρο 2
1. Οι αιτήσεις ενίσχυσης βάσει της έκτασης κατά την έννοια του άρθρου 6 παράγραφος 1 του κανονισμού (ΕΟΚ) αριθ. 3508/92 υποβάλλονται κατά την ημερομηνία που ορίζεται από το κράτος μέλος και η οποία δεν μπορεί να είναι μεταγενέστερη από εκείνη που καθορίστηκε στον κανονισμό (ΕΚ) αριθ. 1251/1999 για την υποβολή των αιτήσεων.
2. Μπορεί να γίνουν ορισμένες τροποποιήσεις στην αίτηση ενίσχυσης βάσει της έκτασης υπό τον όρο ότι έχουν ληφθεί από τις αρμόδιες αρχές το αργότερο μέχρι την ημερομηνία που ορίστηκε για τη σπορά από τον κανονισμό (ΕΚ) αριθ. 1251/1999.
Άρθρο 3
Ο παρών κανονισμός αρχίζει να ισχύει την 1η Ιανουαρίου 2000.
Εφαρμόζεται από την 1η Ιανουαρίου έως τις 30 Ιουνίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Δεκεμβρίου 1999.

Labels: 4
17
6